Euroopa Liidu Teataja L 084 , 23/03/2001 Lk 0023 - 0029



Nõukogu otsus, 12. märts 2001, teatavate eriotstarbeliste mineraalõlide vähendatud aktsiisimäärade ja aktsiisist vabastamise kohta (2001/224/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu 19. oktoobri 1992. aasta direktiivi 92/81/EMÜ mineraalõlide aktsiisimaksude struktuuri ühtlustamise kohta, [1] eriti selle artikli 8 lõiget 4, võttes arvesse komisjoni ettepanekut ning arvestades järgmist: (1) Direktiivi 92/81/EMÜ artikli 8 lõike 4 alusel lubas nõukogu otsusega 1999/880/EÜ [2] liikmesriikidel teatavatel poliitilistel kaalutlustel kehtestada mineraalõlide aktsiisivabastuse või vähendatud aktsiisimäärad. (2) Nõukogul tuleb otsustada komisjoni ettepaneku alusel, kas otsuse 1999/880/EÜ sätteid, millega kehtestatakse aktsiisivabastus ja vähendatud aktsiisimäärad, tuleks muuta või pikendada nende kehtivusaega. (3) Otsuses 1999/880/EÜ sätestatud automaatse pikendamise kaotamine võimaldaks nõukogul neid erandeid tõhusamalt kontrollida, tagades nende korrapärase läbivaatamise ning teadlike ja selgesõnaliste otsuste tegemise nende jätkamise kohta. (4) Tagades samasuguseid erandeid omavate liikmesriikide võrdse kohtlemise, on selle otsuse eesmärk pikendada kõiki kehtivaid erandeid kuue aasta võrra, välja arvatud maanteeveo-ettevõtjatele tehtud erandid, mida pikendatakse kahe aasta võrra. (5) Käesolev otsus ei piira ühegi menetluse tulemust, mida võidakse algatada seoses ühtse turu toimimise moonutamisega, eelkõige asutamislepingu artiklite 87 ja 88 alusel. See ei vabasta liikmesriike kohustusest teatada komisjonile võimalikest riigiabi juhtudest asutamislepingu artikli 88 alusel. (6) Otsused 1999/880/EÜ, 1999/804/EÜ, [3] 2000/266/EÜ, [4] 2000/433/EÜ, [5] 2000/434/EÜ, [6] 2000/446/EÜ [7] ja 2000/719/EÜ [8] tuleks kehtetuks tunnistada, ON VASTU VÕTNUD KÄESOLEVA OTSUSE: Artikkel 1 1. Erandina direktiivist 92/82/EMÜ mineraalõlide aktsiisi alammäärade kohta [9] lubatakse liikmesriikidel jätkata käesoleva direktiivi I lisas sätestatud vähendatud aktsiisimäärade või aktsiisivabastuse kohaldamist. 2. Kui komisjoni ettepaneku alusel tehtavast nõukogu eelnevast läbivaatusest ei tulene teisiti, kaotab see luba kehtivuse 31. detsembril 2006. Artikkel 2 1. Erandina direktiivist 92/82/EMÜ mineraalõlide aktsiisi alammäärade kohta lubatakse asjaomastel liikmesriikidel jätkata käesoleva direktiivi II lisas sätestatud vähendatud aktsiisimäärade või aktsiisivabastuse kohaldamist. 2. Kui komisjoni ettepaneku alusel tehtavast nõukogu eelnevast läbivaatusest ei tulene teisiti, kaotab see luba kehtivuse 31. detsembril 2002. Artikkel 3 Otsused 1999/880/EÜ, 1999/804/EÜ, 2000/266/EÜ, 2000/433/EÜ, 2000/434/EÜ, 2000/446/EÜ ja 2000/719/EÜ tunnistatakse kehtetuks. Artikkel 4 Käesolevat otsust kohaldatakse alates 1. jaanuarist 2001. Artikkel 5 Käesolev otsus on adresseeritud liikmesriikidele. Brüssel, 12. märts 2001 Nõukogu nimel eesistuja B. Ringholm [1] EÜT L 316, 31.10.1992, lk 12. Direktiivi on viimati muudetud direktiiviga 94/74/EÜ (EÜT L 365, 31.12.1994, lk 46). [2] EÜT L 331, 23.12.1999, lk 73. [3] EÜT L 313, 7.12.1999, lk 9. [4] EÜT L 85, 6.4.2000, lk 21. [5] EÜT L 172, 12.7.2000, lk 21. [6] EÜT L 172, 12.7.2000, lk 23. [7] EÜT L 180, 19.7.2000, lk 39. [8] EÜT L 291, 18.11.2000, lk 30. [9] EÜT L 316, 31.10.1992, lk 19. Direktiivi on muudetud direktiiviga 94/74/EÜ. -------------------------------------------------- I LISA Artiklis 1 osutatud vähendatud aktsiisimäärad ja aktsiisivabastus 1. BELGIA: - veeldatud naftagaas (LPG), maagaas ja metaan, - kohalikud ühissõidukid, - aeronavigatsioon, mis jääb väljapoole direktiivi 92/81/EMÜ artikli 8 lõike 1 punkti b kohaldamisala, - eraomanduses lõbusõidulaevade navigatsioon, - raske kütteõli vähendatud aktsiisimäär soodustamaks keskkonnasäästlikumate kütuste kasutamist. Aktsiisi vähendamine on seotud konkreetselt väävlisisaldusega ning mingil juhul ei tohi vähendatud määr olla väiksem kui 6,5 eurot tonni kohta, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 2. TAANI: - diislikütuse aktsiisimäära vähendamine, et soodustada keskkonnasäästlikumate kütuste kasutamist, eeldusel et need stiimulid on seotud selliste kindlaksmääratud tehniliste omadustega nagu suhteline tihedus, väävlisisaldus, destilleerimispunkt ning tsetaaniarv ja -indeks ning et need määrad on kooskõlas direktiivis 92/82/EMÜ sätestatud nõuetega, - erinevate aktsiisimäärade kohaldamine bensiini suhtes, mida jaotatakse bensiiniauru tagasivoolusüsteemi seadmetega varustatud tanklates, ja muudes tanklates jaotatava bensiini suhtes, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklites 3 ja 4 sätestatud aktsiisi alammääradega, - bensiini erinevad aktsiisimäärad, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklites 3 ja 4 sätestatud aktsiisi alammääradega, - kohalikud ühissõidukid, - gaasiõli erinevad aktsiisimäärad, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega, - maksude osaline tagasimaksmine ärisektorile, eeldusel et asjaomased maksud vastavad ühenduse sätetele ning et makstud maks, mida tagasi ei maksta, vastab alati ühenduse õiguses sätestatud mineraalõlidelt makstava maksu või kontrollimismaksu alammäärale, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b. 3. SAKSAMAA: - süsivesinikgaasijäätmete kasutamine kütteainena, - kohalikes ühissõidukites kütusena kasutatavate mineraalõlide erinev aktsiisimäär, tingimusel et direktiivis 92/82/EMÜ sätestatud nõuded on täidetud, - analüüsideks, tootmiskatseteks või muul teaduslikul eesmärgil kasutatavad mineraalõlide näidised, - tootmisettevõtetes kasutatavate kütteõlide erinev aktsiisimäär, tingimusel et erinevad maksumäärad on kooskõlas direktiivis 92/82/EMÜ sätestatud nõuetega, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 4. KREEKA: - kasutamiseks riigi relvajõudude poolt, - peaministri ametkonna ja riigi politseiteenistuse ametisõidukites kütusena kasutamiseks mõeldud mineraalõlide aktsiisist vabastamine, - kohalikud ühissõidukid, - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - tööstuses kasutatav LPG ja metaan. 5. HISPAANIA: - kohalikes ühissõidukites kütusena kasutatav LPG, - taksodes kütusena kasutatav LPG, - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 6. PRANTSUSMAA: - teatava poliitika raames, mille eesmärk on abistada rahvastikukaoga piirkondi, - tarbimiseks Korsika saarel, eeldusel et vähendatud määrad vastavad alati ühenduse õiguses sätestatud mineraalõlidelt makstava maksu alammäärale, - pindaktiivsete ainetega stabiliseeritud vee ja antifriisi ning diisliõli emulsioonist koosneva uue kütuse erinevad aktsiisimäärad, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega, - sellise kõrge oktaaniarvuga pliisisalduseta bensiini erinev aktsiisimäär, mis sisaldab kaaliumipõhist kütuselisandit, mis takistab klappide kulumist (või mis tahes muud sama toimega kütuselisandit), - taksodes kasutatav kütus aastakvoodi piires, - ühissõidukites kütusena kasutatavate gaaside vabastamine aktsiisist aastakvoodi alusel, - gaasiga töötavates prügiveosõidukites mootorikütusena kasutatava gaasi vabastamine aktsiisist, - raske kütteõli vähendatud aktsiisimäär, soodustamaks keskkonnasäästlikumate kütuste kasutamist; vähendamine peab olema konkreetselt seotud väävlisisaldusega ja raskekütuse aktsiisimäär peab vastama ühenduse õiguses sätestatud raskelt kütteõlilt makstava maksu alammäärale, - Gardanne'i piirkonnas alumiiniumoksiidi tootmisel kütusena kasutatava raske kütteõli vabastamine aktsiisist, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - Korsika sadamates eraomanduses lõbusõidulaevadele tarnitud mootoribensiin, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 7. IIRIMAA: - mootorikütusena kasutatav LPG, maagaas ja metaan, - invamootorsõidukid, - kohalikud ühissõidukid, - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - Shannoni piirkonnas alumiiniumoksiidi tootmine, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - eraomanduses lõbusõidulaevade navigatsioon, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 8. ITAALIA: - kütusena kasutatavad süsivesinikgaasijäätmed, - mootorsõidukites kütusena kasutatav metaan, - riigi relvajõud, - kiirabiautod, - kohalikud ühissõidukid, - taksodes kasutatav kütus, - teatavates eriti ebasoodsates geograafilistes piirkondades kodumajapidamise kütteainete ja LPG vähendatud aktsiisimäärad, kui neid aineid kasutatakse kütmiseks ja jaotatakse nende piirkondade võrkude kaudu, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklites 5 ja 7 sätestatud aktsiisi alammääradega, - tarbimine Val d'Aosta ja Gorizia piirkonnas, - Friuli-Venezia Giulia piirkonnas tarbitava bensiini aktsiisi vähendamine, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklites 3 ja 4 sätestatud aktsiisi alammääradega, - Udine ja Trieste piirkonnas tarbitavate mineraalõlide maksumäära vähendamine, eeldusel et määrad on kooskõlas direktiivis 92/82/EMÜ sätestatud nõuetega, - nende mineraalõlide vabastamine aktsiisist, mida kasutatakse kütusena alumiiniumoksiidi tootmiseks Sardiinias, - auru tootmiseks mõeldud kütteõli ning molekulaarsõelade kuivatus- ja aktiveerimisahjudes kasutatava gaasiõli aktsiisi vähendamine Reggio Calabrias, tingimusel et määrad on kooskõlas direktiivis 92/82/EMÜ sätestatud nõuetega, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 9. LUKSEMBURG: - LPG, maagaas ja metaan, - kohalikud ühissõidukid, - raske kütteõli vähendatud aktsiisimäär, soodustamaks keskkonnasäästlikumate kütuste kasutamist. Aktsiisi vähendamine on konkreetselt seotud väävlisisaldusega ning mingil juhul ei tohi vähendatud määr olla väiksem kui 6,5 eurot tonni kohta, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 10. MADALMAAD: - LPG, maagaas ja metaan, - analüüsideks, tootmiskatseteks või muul teaduslikul eesmärgil kasutatavad mineraalõlide näidised, - riigi relvajõud, - ühissõidukites kütusena kasutatava LPG erinevate aktsiisimäärade kohaldamine, - prügiveo-, reovee äraveo- ja tänavapuhastussõidukites kütusena kasutatava LPG aktsiisi erinevad määrad. 11. AUSTRIA: - maagaas ja metaan, - kohalikes ühissõidukites kütusena kasutatav LPG, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 12. PORTUGAL: - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - kohalikes ühissõidukites kütusena kasutatava LPG, maagaasi ja metaani vabastamine aktsiisist, - Madeira autonoomses piirkonnas tarbitava kütteõli aktsiisi vähendamine; vähendamine ei tohi ületada lisakulusid, mis on seotud kütteõli vedamisega sellesse piirkonda, - raske kütteõli vähendatud aktsiisimäär, soodustamaks keskkonnasäästlikumate kütuste kasutamist; vähendamine peab olema konkreetselt seotud väävlisisaldusega ja raskelt kütteõlilt makstav maksumäär peab vastama ühenduse õiguses sätestatud raskelt kütteõlilt makstava maksu alammäärale, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 13. SOOME: - kütusena kasutatav maagaas, - mis tahes otstarbeks kasutava metaani ja LPG vabastamine aktsiisist, - diislikütuse ja kerge kütteõli vähendatud aktsiisimäärad, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega, - lisaainetega pliivaba ja pliisisaldusega bensiini vähendatud aktsiisimäärad, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklites 3 ja 4 sätestatud aktsiisi alammääradega, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - eraomanduses lõbusõidulaevade navigatsioon, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. 14. ROOTSI: - bioloogiliselt toodetud metaani ja muude jäätmegaaside vabastamine aktsiisist, - diislikütuse vähendatud maksumäär kooskõlas keskkonnakategooriatega, - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - tööstuses kasutatavate mineraalõlide vähendatud aktsiisimäär, tingimusel et määrad on kooskõlas direktiivis 92/82/EMÜ sätestatud nõuetega, - tööstuses kasutatavate mineraalõlide vähendatud aktsiisimäär, kehtestades standardmäärast madalama määra ja energiamahukatele ettevõtetele vähendatud määra, tingimusel et määrad on kooskõlas direktiivis 92/82/EMÜ sätestatud nõuetega ega põhjusta konkurentsi moonutamist, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b. 15. ÜHENDKUNINGRIIK: - mootorikütusena kasutatav LPG, maagaas ja metaan, - diislikütuse vähendatud maksumäär, soodustamaks keskkonnasäästlikumate kütuste kasutamist, - pliivaba bensiini erinevad maksumäärad vastavalt erinevatele keskkonnakategooriatele, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 4 sätestatud aktsiisi alammääradega, - kohalikud ühissõidukid, - vee/diisliõli emulsiooni erinevad aktsiisimäärad, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega, - aeronavigatsioon, mille suhtes ei kohaldata direktiivi 92/81/EMÜ artikli 8 lõike 1 punkti b, - eraomanduses lõbusõidulaevade navigatsioon, - kohe pärast tagasisaamist või pärast õlijäätmete ringlussevõttu kütusena taaskasutatavad õlijäätmed, kui taaskasutamise suhtes kohaldatakse maksu. -------------------------------------------------- II LISA Artiklis 2 osutatud vähendatud aktsiisimäärad ja aktsiisivabastus 1. PRANTSUSMAA: - kommertsveokites kasutatava diislikütuse erinevad maksumäärad, eeldusel et erinevad määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega. 2. ITAALIA: - maanteeveo-ettevõtjate kütusena kasutatava diislikütuse vähendatud aktsiisimäär, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega. 3. MADALMAAD: - kommertsveokites kasutatava diislikütuse vähendatud maksumäärad, eeldusel et määrad on kooskõlas direktiivis 92/82/EMÜ sätestatud nõuetega ja eelkõige selle artiklis 5 sätestatud aktsiisi alammääradega. --------------------------------------------------